Verkamannaflokkur Kóreu

Verkamannaflokkur Kóreu (hangúl: 조선로동당; MR: Chosŏn Rodongdang) er eini stjórnarflokkur Norður-Kóreu. Flokkurinn var stofnaður árið 1949 með samruna Verkamannaflokks Norður-Kóreu og Verkamannaflokks Suður-Kóreu og er elsti starfandi stjórnmálaflokkur í Kóreu. Flokkurinn fer með stjórn Alþýðuhers Kóreu, ríkishers Norður-Kóreu. Verkamannaflokkurinn er stærsti flokkurinn í Æðstaráði alþýðunnar, þingi Norður-Kóreu. Á þinginu eru leyfðir tveir aðrir stjórnmálaflokkar sem eru alfarið undirgefnir Verkamannaflokknum og verða að viðurkenna „forystuhlutverk“ hans til þess að fá að starfa innan ramma laganna. Kim Jong-un er núverandi leiðtogi flokksins sem aðalritari hans. 

Hin norðurkóreska deildarskrifstofa Kommúnistaflokks Kóreu (CPK) var stofnuð árið 1945. Árið 1946 var hún til skamms tíma endurnefnd Kommúnistaflokkur Norður-Kóreu og hlaut sjálfstæði undan CPK. Flokkurinn sameinaðist Hinum nýja alþýðuflokki Kóreu sama ár og myndaði með honum Verkamannaflokk Norður-Kóreu. Árið 1948 var Norður-Kórea stofnuð undir stjórn hreyfingarinnar. Næsta ár sameinaðist hreyfingin Verkamannaflokki Suður-Kóreu og myndaði flokkinn í núverandi mynd. Árið 1950 hóf flokksleiðtoginn Kim Il-sung Kóreustríðið með það að markmiði að sameina Kóreu með hervaldi en neyddist til að hörfa vegna hernaðarinngrips Bandaríkjamanna. Kim Il-sung reyndi að viðhalda hlutleysi í deilum Kína og Sovétríkjanna en dró um leið úr áhrifum bæði Kínverja og Sovétmanna innan Verkamannaflokksins. Kim hreinsaði burt fylkingar keppinauta sinna úr flokknum á sjötta og sjöunda áratugnum og efldi persónudýrkun á sjálfum sér.

Á sjötta landsþingi Verkamannaflokks Kóreu árið 1980 tilkynnti Kim Il-sung að sonur hans, Kim Jong-il, yrði arftaki hans. Kim Il-sung lést árið 1994 og Kim Jong-il tók við. Í valdatíð Kim Jong-il, sem stýrði landinu sem formaður þjóðvarnarnefndar landsins, voru vísanir til kommúnisma markvisst fjarlægðar úr gögnum flokksins og ríkisins og þeirra í stað vísað til svonefndrar Songun-hugmyndafræði, sem felur í sér forgang hernaðarhyggju. Samkvæmt stefnunni grundvallast pólitískt vald á hernum, fremur en á verkalýðsstéttinni, og stofnanir flokksins misstu því töluvert vald. Kim Jong-il lést árið 2011 og sonur hans, Kim Jong-un, tók við völdum. Í valdatíð hans hafa stofnanir flokksins endurheimt nokkuð af áhrifum sínum og dregið hefur úr áhrifum hersins. Á fjórða flokksfundi Verkamannaflokksins árið 2012 var reglum flokksins breytt svo fram kæmi að svonefndur „kimilsung-kimjongilismi“ væri „eina leiðarljós flokksins“. Árið 2021 veik Kim Jong-un frá Songun-stefnunni og tók hennar í stað upp stefnu um „fólkið í forgrunni“, auk þess sem hann áréttaði að flokkurinn aðhylltist enn kommúnisma.

Verkamannaflokkur Kóreu er opinberlega kommúnistaflokkur sem hefur kimilsung-kimjongilisma að leiðarljósi, þ. e. samsuðu af hugmyndafræði Kim Il-sung og Kim Jong-il. Flokkurinn aðhyllist hugmyndafræði sem Kim Il-sung nefndi Juche og gengur út á sjálfstæði og þróun landsins fyrir tilstilli alþýðunnar. Þótt Juche hafi í upphafi verið skilgreind sem kóresk túlkun á marx-lenínisma leggur flokkurinn nú áherslu á að hún sé sjálfstæð hugmyndafræði. Verkamannaflokkur Kóreu viðurkennir að Kim-valdaættin fari með úrslitavald um stefnu sína. Flokkurinn er skipulagður samkvæmt „kerfi einsleitrar hugmyndafræði“ sem Kim Yong-ju og Kim Jong-il lögðu grunn að.

Formlega fer flokksþing Verkamannaflokksins með æðsta vald innan flokksins en í reynd er æðsti leiðtogi landsins einvaldur. Eftir fjórða landsþing Verkamannaflokksins árið 1961 voru landsþingin haldin með óreglulegu millibili um það bil einu sinni á áratugs fresti. Eftir sjötta landsþingið árið 1980 var ekkert landsþing haldið vegna efnahagskreppu fyrr en árið 2016, eftir að Kim Jong-un tók við.

Verkamannaflokkurinn er bannaður í Suður-Kóreu samkvæmt þjóðaröryggislögum. Flokkurinn sætir refsiaðgerðum af hálfu Sameinuðu þjóðanna, Evrópusambandsins, Ástralíu og Bandaríkjanna.

Heimildir





Tilvísanir

Flokkur:Kommúnistaflokkar
Flokkur:Norðurkóreskir stjórnmálaflokkar